| **Džonas Forestasangl. *John Forrest*** |
| --- |
|  |
| Džonas Forestas, XX a. pr. portretas |
| Gimė | 1847 m. rugpjūčio 22 d.Preston Pointas, Vakarų Australija |
| Mirė | 1918 m. rugsėjo 3 d. (71 metai)laive, prie Siera Leonės krantų |
| Palaidotas (-a) | Pertas |
|  |
| Veikla | Australijos tyrinėtojas, valstybės veikėjas |
| Pareigos | Vakarų Australijos ministras pirmininkas (1890–1901 m.) |
|  |
| Žymūs apdovanojimai |
| Karališkosios geografų draugijos aukso medalisŠv. Mykolo ir Šv. Jurgio ordinas |
|  |
|  **Vikiteka** | John Forrest |
| Parašas |
|  |

**Džonas Forestas** (angl. *John Forrest*; *Baron Forrest of Bunbury* (1918 m.); 1847 m. rugpjūčio 22 d. Preston Pointe, netoli Banberio, Vakarų Australijoje – 1918 m. rugsėjo 3 d. laive prie Siera Leonės krantų) – Australijos tyrinėtojas ir valstybės veikėjas, pirmasis Vakarų Australijos ministras pirmininkas.

Biografija
----------

Gimė škotų imigrantų šeimoje, vyriausias iš 10 vaikų. Lankė valstybinę mokyklą Banberyje, nuo 1860 m. – Vyskupo Heilio vidurinę mokyklą Perte. Mokslai sekėsi, ypač aritmetika, todėl 1863 m. nusiųstas į Banberį mokytis pas matininką Tomą Kambelį Kerį (*Thomas Campbell Carey*). 1865 m. gruodį baigęs mokslus, paskirtas matininku kolonijos žemėtvarkos valdyboje, kur dirbo iki 1890 m.

Foresto kelionių žemėlapis, atspausdintas jo knygoje „Australijos tyrimai"
1869–1874 m. vadovavo trims ekspedicijoms, kurios tyrė vidinius Australijos regionus. Pirmoji ekspedicija (1869 m.) ieškojo 1848 m. Australijos dykumose dingusio vokiečių gamtininko Liudvigo Leichharto (*Ludwig Leichhardt*) pėdsakų. Ekspedicija truko beveik 4 mėnesius ir įveikė 3200 km. Apie L. Leichharto likimą liudijimų nerasta, tačiau ištirtos ir kartografuotos Muro ir Barlio ežerų apylinkės bei plotai toliau į rytus iki dabartinio Leivertono, paimta botaninių ir geologinių pavyzdžių. Antroji ekspedicija (1870 m.) tyrė maršrutą iš Perto į Adelaidę. Po jos iki 1877 m. tarp abiejų miestų nutiesta telegrafo linija, o Dž. Forestas tapo plačiau pažįstamas visuomenei. Trečiosios ekspedicijos metu (1874 m.) Dž. Forestas tyrinėjo Vakarų Australijos centrinius rajonus. Išvykęs iš Džeraldtono rytų kryptimi, po pusmečio pasiekė Adelaidės–Darvino telegrafo liniją dabartinėje Šiaurės teritorijoje. Nepaisant sunkumų, ekspedicija baigta sėkmingai, tačiau didelių rezultatų nedavė – tyrinėtos žemės žmonėms įsikurti pasirodė netinkamos.

Dž. Foresto sėkmingas vadovavimas ekspedicijoms patraukė visuomenės dėmesį ne tik Australijoje, bet ir Didžiojoje Britanijoje. 1875 m. Dž. Forestas iškviestas į Londoną, o 1876 m. paaukštintas pareigose. Be to, jam suteikta teisė nemokamai įsigyti 2000 ha valstybinės žemės Vakarų Australijoje. 1876 m. vasario 29 d. Dž. Forestas vedė turtingų, kolonijos socialiniam elitui priklausiusių tėvų dukterį, dailininkę Margaretą Elvyrą Hamersli (*Margaret Elvire Hamersley*). Vedybos užtikrino Dž. Forestui finansinį saugumą.

Dž. Foresto karikatūra „Vanity Fair" savaitraštyje, 1897 m.
1883 m. paskirtas kolonijos vyriausiuoju matininku – tuo metu tai buvo vienos svarbiausių pareigų kolonijinėje administracijoje, garantavusios jam vietą kolonijos Vykdomojoje taryboje (*Executive Council*). 1890 m. Vakarų Australijai įgijus savivaldą, Banberio rinkimų apygardoje išrinktas į Vakarų Australijos Įstatymų leidybos susirinkimą (*Legislative Assembly*), o tų pačių metų gruodžio 29 d. prisaikdintas kolonijos iždininku ir pirmuoju Vakarų Australijos ministru pirmininku. Eidamas ministro pirmininko pareigas Dž. Forestas rūpinosi uostų plėtra ir geležinkelių tiesimu, pasiūlė planą vandeniui į Kalgurlio aukso kasyklas tiekti, rėmė moterų balsavimo teisę, skatino valstybinių žemių skyrimą naujakuriams, palaikė Vakarų Australijos prisijungimo prie Australijos Sandraugos idėją. Aktyviai dalyvavo derybose dėl Sandraugos įkūrimo, gynė mažųjų valstijų interesus, iškovojo Vakarų Australijai muito mokesčių nuolaidų ir privilegijų geležinkelių transportui.

Susikūrus Australijos Sandraugai, 1901 m. išrinktas į Federacinį parlamentą. 1901–1903 m. buvo Australijos gynybos ministru, 1903–1904 m. – vidaus reikalų ministru, 1905–1914 m. keliose liberalų vyriausybėse ir 1917–1918 m. koalicijos vyriausybėje – federaciniu iždininku. Dž. Foresto pastangomis iki 1917 m. nutiestas Transaustralijos geležinkelis, sujungęs Vakarų Australiją su rytinėmis valstijomis. 1918 m. Dž. Forestui suteiktas barono titulas – tapo pirmuoju Australijoje gimusiu asmeniu, kuris priimtas į britų perų luomą.

Pablogėjus sveikatai, 1918 m. liepos 30 d. išvyko gydytis į Angliją, tačiau kelionės tikslo nepasiekė – mirė laive prie Siera Leonės krantų. Dž. Foresto kūnas grąžintas į Australiją, palaidotas Karakatos (*Karrakatta*) kapinėse Perte.

Vaikų neturėjo. Dž. Foresto brolis Aleksandras Forestas (1849–1901 m.) – keliautojas ir politikas, Deividas Forestas (1852–1917 m.) – politikas. Deivido proanūkis Endriu Forestas (g. 1961 m.) – Vakarų Australijos verslininkas, kasybos magnatas.

Atminimo įamžinimas
-------------------

1949 m. pašto ženklas
Dž. Forestui Karaliaus parke Perte pastatytas paminklas. Jo vardu pavadintas nacionalinis parkas ir rinkiminė apygarda Vakarų Australijoje, Kanberos miesto rajonas, upė Kimberlyje, Perto miesto rajonai Glen Forestas bei Forestdeilis, Foresto gyvenvietė ir oro uostas prie Transaustralijos geležinkelio, Mandūrą ir Banberį jungiantis plentas, kolegija Perte,
viešbutis Banberyje.

1949 m. Australijos paštas išleido Džono Foresto atminimui skirtą pašto ženklą.

Bibliografija
-------------

Parašė knygas „Australijos tyrimai" (*Explorations in Australia*, 1875 m.) ir „Užrašai apie Vakarų Australiją" (*Notes on Western Australia*, 1884 m.).

Šaltiniai
---------

1. 1 2  *John Forrest*, Visuotinė lietuvių enciklopedija, 2020-11-19. Nuoroda tikrinta 2022-02-15.
2. 1 2 3 4 5 6  F. K. Crowley, *Forrest, Sir John (1847–1918)*, Australian Dictionary of Biography, t. 8, 1981 m. Nuoroda tikrinta 2023-02-15.
3. 1 2  *Sir John Forrest*, Britannica.com. Nuoroda tikrinta 2023-02-16.
4. ↑  *John Forrest*, Western Australia Now and Then, 2022-08-25. Nuoroda tikrinta 2023-02-17.
5. ↑  *The Forrest Family*, Destination WA, 2016-06-26. Nuoroda tikrinta 2023-02-17.
6. ↑  Ben Hurley, *Forrest: Canberra’s Most Expensive Suburb Has Large Estates and Quiet Oak-Lined Streets*, Mansion Global, 2018-05-05. Nuoroda tikrinta 2023-02-17.
7. ↑  *History of River Names*, Landgate, Government of Western Australia. Archyvuota 2021-04-19. Nuoroda tikrinta 2023-02-17.
8. ↑  *Country. Narrogin*, The West Australian, 1915-09-03. Iš Trove projekto. Nuoroda tikrinta 2023-02-17.
9. ↑  *A natural development*, Mahala. Nuoroda tikrinta 2023-02-17.
10. ↑  *History*, Forrest Airport. Nuoroda tikrinta 2023-02-17.
11. ↑  *Sir John Forrest commemorated in naming of new highway*, Government of Western Australia, 2009-03-15. Archyvuota 2012-02-15. Nuoroda tikrinta 2023-02-17.
12. ↑  *Our History*, John Forrest Secondary College. Nuoroda tikrinta 2023-02-17.
13. ↑  *Best Western Plus Hotel Lord Forrest – Bunbury, Western Australia*, lordforresthotel.com.au. Nuoroda tikrinta 2023-02-17.